b'\n_START_ARTICLE_\nKarl Koch (heker)\n_START_SECTION_\nDru\xc5\xbeina in otro\xc5\xa1tvo\n_START_PARAGRAPH_\nKoch je odra\xc5\xa1\xc4\x8dal v te\xc5\xbekih pogojih, oba njegova star\xc5\xa1a sta umrla za posledicami raka, mati leta 1976, o\xc4\x8de, ki je imel te\xc5\xbeave z alkoholom, pa osem let zatem. Kot otrok se je navdu\xc5\xa1eval za astronomijo. Z zaslu\xc5\xbekom, ki ga je dobil kot \xc4\x8dlan \xc5\xa1olskega sveta, si je leta 1982 kupil svoj prvi ra\xc4\x8dunalnik. Koch je bil v otro\xc5\xa1tvu zelo tih in umirjen otrok, \xc5\xbee v mladih letih in v \xc4\x8dasu \xc5\xa1olanja pa se je izkazal kot zelo inteligenten fant.\n_START_SECTION_\nHekerska kariera\n_START_PARAGRAPH_\nPo o\xc4\x8detovi smrti je podedoval polovico njegovega premo\xc5\xbeenja, s katerim je najel stanovanje v Hannovru in si med drugim tudi kupil Atari ST. V Hannovru je ustanovil podru\xc5\xbenico ra\xc4\x8dunalni\xc5\xa1kega kluba Chaos pod imenom Leitstelle511, ki obstaja \xc5\xa1e danes._NEWLINE_Koch je na spletu, ko je izvajal hekerske napade, uporabljal \xc2\xa0psevdonim Hagbard Celine. Hagbard Celine je ime protagonista v trilogiji Illuminatus!, avtorjev Roberta Shea in Roberta Antona Wilsona, ki jo je Koch prebral pri 14 letih. Tudi svoj prvi osebni ra\xc4\x8dunalnik je poimenoval po trilogiji Illuminatus! Ra\xc4\x8dunalnik je nosil ime FUCKUP (\xc2\xbbFirst Universal Cybernetic-Kinetic Ultra-Micro Programmer\xc2\xab). Koch je bil pod vtisom zgodbe v Illuminatus! prepri\xc4\x8dan, da Iluminati obstajajo, zato se je, kot Hagbard Celine v romanu,\xc2\xa0posku\xc5\xa1al boriti proti tej zdru\xc5\xbebi na svoj na\xc4\x8din - s hekanjem. Karl Koch je bil po prepri\xc4\x8danju anarhist, ki je svoje hekerske napade izvajal pod vodilom:\xc2\xa0\xc2\xbbZnanje mora biti dostopno vsem!\xc2\xab_NEWLINE_Od leta 1985 je bil tudi \xc4\x8dlan Socialdemokratske stranke Nem\xc4\x8dije (Sozialdemokratische Partei Deutschlands, SPD).\n_START_SECTION_\nSodelovanje s KGB\n_START_PARAGRAPH_\nKoch je postal znan predvsem s tako imenovanim KGB-hekom, ko je prodajal zaupne podatke KGB-ju. Delal je skupaj z drugimi nem\xc5\xa1kimi hekerji, kot so na primer\xc2\xa0\xc2\xbbDOB\xc2\xab\xc2\xa0(Dirk-Otto Brezinski),\xc2\xa0\xc2\xbbPengo\xc2\xab\xc2\xa0(Hans Heinrich H\xc3\xbcbner) in\xc2\xa0\xc2\xbbUrmel\xc2\xab\xc2\xa0(Markus Hess). Delavec v kazinoju\xc2\xa0\xc2\xbbPedro\xc2\xab\xc2\xa0(Peter Carl), ki je bil v velikih \xc2\xa0finan\xc4\x8dnih te\xc5\xbeavah in je sodeloval v tej skupini, je v spretnostih hekerjev videl mo\xc5\xbenost zaslu\xc5\xbeka. Zamisel o prodaji informacij KGB-ju je bila njegova. Podatki, ki so jih hekerji odkrili z vdori v ra\xc4\x8dunalni\xc5\xa1ke sisteme v zahodnih dr\xc5\xbeavah, na primer v sistem jedrske elektrarne, so Sovjetski zvezi omogo\xc4\x8dali dostop do ra\xc4\x8dunalni\xc5\xa1kih sistemov predvsem v Franciji, Zahodni Nem\xc4\x8diji in ZDA._NEWLINE_Po enem od tedenskih sre\xc4\x8danj v eni od gostiln v Hannovru so se Koch, Brezinski in Carl odlo\xc4\x8dili, da s svojimi sposobnostmi zaslu\xc5\xbeijo. Odlo\xc4\x8dili so se da bodo svoje sposobnosti ponudili KGB-ju. Skupaj so se odpravili na ambasado Sovjetske zveze, ki je bila v Vzhodnem Berlinu, kjer pa so zavrnili njihovo ponudbo. Nato jim je prisluhnil Sergej, uslu\xc5\xbebenec KGB-jeve pisarne v Vzhodnem Berlinu, pri\xc5\xa1li so do tega, da jim je Sergej ponudil mo\xc5\xbenost dokazati, \xc4\x8desa so sposobni, potem pa bi pri\xc5\xa1li do sklenitve posla. Testno obdobje je trajalo eno leto, tekom tega leta so hekerji vdirali v ra\xc4\x8dunalnike in sisteme razli\xc4\x8dnih organizacij in podjetji v Nem\xc4\x8diji in po svetu. Pedro je deloval kot posrednik, ki je KGB-ju posredoval material in rezultate ter prina\xc5\xa1al zaslu\xc5\xbeeni denar in nova naro\xc4\x8dila._NEWLINE_Aprila 1986 se je zgodila jedrska nesre\xc4\x8da v \xc4\x8cernobilu. V tem \xc4\x8dasu je bil Koch \xc5\xbee mo\xc4\x8dno odvisen od drog in njegovo psihi\xc4\x8dno stanje je bilo kriti\xc4\x8dno. Jedrsko nesre\xc4\x8do je povezal s svojim hekanjem, saj je pred kratkim vdrl v sistem jedrske elektrarne. Njegovo stanje se je poslab\xc5\xa1alo, ko so ga izlo\xc4\x8dili iz KGB skupine, zato ga je prijatelj odpeljal na psihiatrijo. Ostalih \xc4\x8dlanov skupine to ni odvrnilo od nadaljnjega hekanja._NEWLINE_Leta 1986 je Clifford Stoll, sistemski administrator na Univerzi Kalifornije v Berkeleyju, opazil, da so na glavnem ra\xc4\x8dunalniku, za katerega je bil odgovoren, nastali stro\xc5\xa1ki v vi\xc5\xa1ini 75 ameri\xc5\xa1kih centov za delovno obremenitev ra\xc4\x8dunalnika, ki niso bili dodeljeni nobenemu ra\xc4\x8dunu za obra\xc4\x8dun. Ker je bil to znak nepoobla\xc5\xa1\xc4\x8denega vsiljivca, je \xc5\xa1el Stoll stvari kljub zanemarljivemu znesku do dna in na koncu pri\xc5\xa1el do Kocha in ostalih hekerjev. \xc4\x8cez nekaj mesecev detektivskega dela in nastavljanja pasti je Stollu uspelo locirati hekerje v Nem\xc4\x8diji. Stoll je kasneje napisal knjigo Kuckucksei (dobesedno\xc2\xa0\xc2\xbbkukavi\xc4\x8dje jajce\xc2\xab) o teh incidentih._NEWLINE_Ker je bil sredi leta 1988 Koch v finan\xc4\x8dnih te\xc5\xbeavah, je novinarju NDR-ja (Norddeutscher Rundfunk) ponudil, da bi v zameno za 10.000 DEM pred kamero vdrl v ra\xc4\x8dunalnik In\xc5\xa1tituta za jedrske raziskave J\xc3\xbclich. Prav tako je reporterju predstavil zaupne dokumente o preiskavi terorizma s policijskega ra\xc4\x8dunalnika. Koch je 5. julija 1988, pod varstvom ustavne ureditve, v mesecih zasli\xc5\xa1evanja podrobno povedal o svojih hekerskih dejavnostih, ne le v smislu KGB heka._NEWLINE_2. marca 1989 sta nem\xc5\xa1ka policija in BND (nem\xc5\xa1ka obve\xc5\xa1\xc4\x8devalna slu\xc5\xbeba), po mesecih opazovanja, razbili in razkrinkali skupino KGB-jevih hekerjev.\n_START_SECTION_\nSmrt\n_START_PARAGRAPH_\nV mesecih pred smrtjo je Koch delal kot voznik osebnih\xc2\xa0vozil za dr\xc5\xbeavni urad CDU Spodnje Sa\xc5\xa1ke. 1. junija 1989 so ga na\xc5\xa1li v gozdu blizu Ohofa v okro\xc5\xbeju Gifhorn, potem ko je bil \xc5\xbee teden dni pogre\xc5\xa1an, ko se ni vrnil iz slu\xc5\xbebene vo\xc5\xbenje. Uradni vzrok smrti je bil samoza\xc5\xbeig. Med drugimi mo\xc5\xbenimi razlogi za njegovo smrt se omenja, da je Koch dolgo \xc4\x8dustveno trpel v\xc2\xa0\xc2\xbblovu za Iluminati\xc2\xab. Poleg tega pa je njegovo psihi\xc4\x8dno stanje najedala dnevna uporaba drog, zaradi katere je moral ve\xc4\x8dkrat v bolni\xc5\xa1nico. V hekerskih krogih so kro\xc5\xbeile govorice, da je bil Karl Koch mogo\xc4\x8de umorjen iz politi\xc4\x8dnih razlogov ali pa zaradi vpletenosti v kriminalno hekersko sceno. Okoli\xc5\xa1\xc4\x8dine njegove smrti do danes niso bile nikoli popolnoma pojasnjene.'